**Auces vidusskolā pabeigti ventilācijas sistēmas projekta
1.kārtas izbūves darbi**

**Dobeles novada Auces vidusskolā noslēgusies ventilācijas sistēmas projekta 1. kārtas izbūve, kas izglītības iestādes vienā daļā būtiski uzlabos gaisa kvalitāti.**

Lai nodrošinātu gaisa apmaiņu, Auces vidusskolas ēkā, atbilstoši projekta 1. kārtas apliecinājuma kartei 14 mācību un koplietošanas telpās tika izbūvēta decentralizētā ventilācijas sistēma.

Skolas ēkas bēniņos ir uzstādīti zviedru uzņēmuma “Swegon Gold F RX 025” ventilācijas sistēmas gaisa agregāti, kas gada aukstākajos mēnešos spēj nodrošināt pieplūdes gaisa temperatūru + 22C, taču vasaras periodā iekārtām nav jānodrošina dzesēšanas funkcija. Savukārt ventilācijas iekārtas, kuras ir uzstādītas mācību telpās, ir aprīkotas ar integrētu automātikas funkciju, kas nodrošina gaisa padeves apjomu atkarībā no sistēmas spiediena izmaiņām. Gaisa apmaiņa tiek aprēķināta, izejot no tā, ka pieļaujamais CO2 līmenis telpās ir ar maksimālo pieļaujamo piesārņojuma līmeni 1000 pm. Uz katru no mācību klasēm tika izbūvēti atsevišķi gaisa pievades atzari ar vārstiem kuros iebūvēti CO2 sensori, kas regulēs gaisa padeves daudzumu telpās, atkarībā no tā brīža piesārņojuma. Ventilācijas sistēmai mācību telpās ir uzstādīta WISE vadības sistēma, kas nodrošina automātisku ventilācijas sistēmas darbību. Savukārt skolas ķīmijas kabinetā tika izbūvēts atsevišķs kanāla nosūces ventilators no ķīmijas laboratorijas eksperimentu skapja. Ventilācijas sistēma ir saslēgta ar ugunsdrošības un trauksmes atklāšanas sistēmu (UATS), kas nodrošina ventilācijas sistēmas automātisku izslēgšanos ugunsdrošības un trauksmes atklāšanas sistēmas ieslēgšanās gadījumā.

Izbūvētā ventilācijas sistēma skolas ēkā nodrošinās atbilstošu mikroklimatu – gaisa kvalitāti, temperatūru, mitrumu, plūsmas ātrumu – epidemioloģisko norāžu ievērošanai un veselībai drošas vides nodrošināšanai mācību procesa laikā.

Līgums par būvprojektēšanu, autoruzraudzību un būvdarbiem tika slēgts ar SIA “ENES-7”. Kopējā līguma summa sastāda 388 850,00 eiro bez pievienotās vērtības nodokļa (PVN). Būvdarbi jāpabeidz un jānodod pasūtītājam līdz 2022. gada 30. septembrim. Būvuzraudzību objektā veica SIA “Rimay” par kopējo līguma summu 6500,00 eiro bez pievienotā vērtības nodokļa (PVN).

1.kārtas ventilācijas sistēmu izbūvei Auces vidusskolā Auces novada pašvaldība (turpmāk- Dobeles novada pašvaldība) saņēma valsts budžeta finansējumu 85% apmērā no būvdarbu izmaksām, kas bija pieejams augstas gatavības pašvaldību investīciju projektiem, saistītiem ar izglītības iestāžu ventilācijas sistēmu uzlabošanu. Līdzfinansējumu 15% apmērā nodrošina Dobeles novada pašvaldība.

Projekta īstenošanas termiņš: līdz 2022. gada 31. decembrim.

Šis Dobeles novada pašvaldības projekts tiek īstenots atbilstoši Ministru kabineta 2021. gada 13. aprīļa noteikumiem Nr. 242 “Augstas gatavības pašvaldību investīciju projektu pieteikšanas, izskatīšanas un finansējuma piešķiršanas kārtība”.

*Informāciju sagatavoja*

*Ilmārs Matvejs,*

*Dobeles novada pašvaldības projektu vadītājs*